Josemaría Escrivá

Josemaría Escrivá de Balaguer (9. jaanuar 1902 – 26. juuni 1975) oli hispaania katoliku kiriku preester, Opus Dei rajaja. Ta kuulutati 2003. aastal pühakuks.

Elulugu
Josemaría Escrivá sündis Hispaanias Barbastros 9. jaanuaril 1902. Ta ordineeriti preestriks 28. märtsil 1925. Üheaegselt preestriõpingutega õppis ta tsiviilõigust ning elas 1927. aastast Madridis, kus sai doktorikraadi õigusteaduses. Õpingute kõrvalt töötas ta kaplanina vaeste ja haigete seas, lisaks aitas ta paljusid õpilasi, töölisi ja spetsialiste.

2. oktoobril 1928 koges ta jumalikku ilmutust, milles Jumal palus tal levitada üleüldist kutset pühadusele ja et selleks avaneks uus tee katoliku kiriku sees. Sellest sündis Opus Dei – katoliku kiriku personaalprelatuur, mis levitab seda kutset üle kogu maailma. Seda kinnitas ka paavst Johannes Paulus II apostellik konstitutsioon Ut Sit. Sellest ajast alates on Opus Deiga liitunud ligikaudu 90 000 inimest üle kogu maailma ning Josemaría Escrivá vaimulik sõnum on jõudnud miljonite inimesteni.

Escrivá vaimulik töö ei piirdunud vaid Opus Deiga. Ta aitas paljudel inimestel avastada endas kutsumuse saada preestriks, mungaks või nunnaks. 1943. aastal asutas ta Püha Risti Preestrite Ühingu – organisatsiooni, mis kuulub lahutamatult kokku Opus Deiga. Sellesse kuulub tuhandeid kogudusepreestreid üle kogu maailma. Escrivá kristlik õpetus abielu kohta on olnud eriliseks abiks loendamatule hulgale abielupaaridele, kes püüavad tema õpetust praktiseerida oma igapäevases elus.

Escrivá oli tugev mõistmise ja dialoogi pooldaja ning 1950. aastast alates oli tal Püha Tooli tunnustus lubada Opus Deil määrata kaasaaitajaid. Nende hulka võisid kuuluda nii katoliiklased kui ka mittekatoliiklased või isegi mitteusklikud.

Inspireerituna Escrivá õpetusest ning tema üleskutsest kristlaste apostellikule ja sotsiaalsele vastutusele, on paljud Opus Dei liikmed ja kaasaaitajad alustanud sadade evangeelsete ning sotsiaalsete ettevõtmistega kogu maailmas. Seda eriti vaeste ja rõhutute hulgas.

Avatud muutustele, kuid olles alati ustav katoliku kiriku õpetusametile, oli Escrivá Vatikani II kirikukogu eelkäija – nii on teda kirjeldanud Rooma paavst, püha Johannes Paulus II.

Josemaría Escrivá on kirjutanud mitu vaimulikku raamatut, mida on tõlgitud paljudesse keeltesse. Tema tuntuim raamat on "Tee", mida on müüdud üle nelja miljoni eksemplari ning mida on tõlgitud 43 keelde, sealhulgas eesti keelde.

Escrivá suri pühakukuulsuses 26. juunil 1975 Roomas. Ta kuulutati õndsaks 17. mail 1992 ja pühakuks Rooma paavsti Johannes Paulus II poolt 6. oktoobril 2002. Tema pühakuks kuulutamise teenistusele Rooma kogunes üle 350 000 inimese kogu maailmast.

Mälestuse jäädvustamine
Tema auks on nimetatud Tartu Katoliku Hariduskeskuse üks ruum.

Teosed
Josemaría Escrivá de Balaguer. Tee. Hispaania keelest tõlkinud Mare Vega Salamanca. Tallinn : Logos, 2000. – 271 lk. ISBN 9985922174 (köites)
Josemaría Escrivá de Balaguer. Ristitee. Saksa keelest tõlkinud Kalle Lindi. Tallinn : Logos, 2002. – 125 lk. ISBN 9949402018 (2. eestikeelne vlj. Tallinn : [Allika], c2014. – 94 lk. ISBN 9789949474424)
Josemaría Escrivá de Balaguer. Roosipärg. Saksa keelest tõlkinud Kalle Lindi. Tallinn : Logos, 2005. – 111 lk. ISBN 9789949402618
Püha Josemaría. Jutlused euharistiast. [Tallinn] : Balti Haridus- ja Kultuuriühing, 2007. – 43 lk.
Josemaría Escrivá de Balaguer. Jumala sõbrad. Tõlge eesti keelde: Fundación Studium, Madrid ; toimetanud Tiiu Tälli. [Tallinn] : Balti Haridus- ja Kultuuriühing, 2014. – 445 lk. ISBN 9789949474639

Kirjandus
François Gondrand. Jumalaga ühel sammul : Opus Dei asutaja, püha Josemaría Escrivá biograafia. Prantsuse keelest tõlkinud Eva Ingerpuu-Rümmel, toimetanud Aive Haljand. [Tallinn : Allika], c2014. – 332 lk. ISBN 9789949474370

Hispaania katoliku vaimulikud
Opus Dei liikmed
Katoliku pühakud
Palmari Katoliku kiriku pühakud
Sündinud 1902
Surnud 1975